གློ་བུར་དུ་ཕ་རོལ་ནས་ལྷ་མོས་ངུ་སྐད་སྒྲོག་བཞིན་ཚུར་བྲོས་ཡོང་གིན་འདུགངས་ཕར་བལྟས་བའི་དུས་སུ་ལྷ་མོའི་གོང་རོལ་གྱི་རི་གདོང་དུ་གཟུགས་དབྱིབས་ཁྱི་དང་ཕལ་ཆེར་འདྲ་བའི་སྲོག་ཆགས་ཤིག་གིས་རྣ་བ་གཉིས་ཀེར་ཏེ་ཚུར་བལྟས་འདུགདེ་ནི་ཕལ་ཆེར་སྤྱང་ཀི་ཡིན་ངེས་རེད།རྒན་པ་རྣམས་ཀྱིས་བཤད་པ་ལྟར་ན།སྤྱང་ཀིས་ཁོ་རང་ནི་བུད་མེད་རི་ཙམ་ཡོད་ཀྱང་མི་སྐྲག་ལ་སྐྱེས་པ་མཐེ་བོང་ཙམ་ཡོད་ཀྱང་སྐྲག་པར་འདུག་ཟེར་བ་རེད།ངས་དེ་འཕྲལ་ཕར་ཙམ་བརྒྱུགས་ཏེ་ཀི་འགའ་བཏབ་པ་ན་དངོས་གནས་རྒན་པ་ཚོས་བཤད་པ་ལྟར་སྤྱང་ཀི་དེ་དལ་བུར་སྒྱིད་ལུག་དང་མི་འཐད་པའི་ཉམས་ཀྱིས་ཕྱིར་བུད་སོང་།དེ་ཡང་སྤྱང་ཀིས་ནི་མིས་མཐོང་སར་སྐྲག་གིན་མེད་པའི་ཚུལ་གྱིས་དལ་བུའི་སྟབས་ཀྱིས་གཡོལ་བར་བྱས་རྗེས་མིས་མི་མཐོང་སར་སླེབས་འཕྲལ་བྱ་འཕུར་བ་ལྟར་འབྲོ་བ་རེད་ཟེར།ལྷ་མོ་ནི་སྔར་བཞིན་ཆར་བའི་སེང་རས་ཁྲོད་ནས་ངའི་ཕྱོགས་སུ་བརྒྱུགས་ཡོང་གིན་འདུགཏག་ཏག་ཚུར་བརྒྱུགས་འོང་བའི་སྐད་ཅིག་མ་དེའི་ནང་དུ་ངས་གཞི་ནས་ཁོ་མོའི་མཛེས་པ་དེ་མཐོང་བྱུང་།དེ་ནི་ང་དང་རྣམ་རྒྱལ་དང་མགོན་སྐྱབས་བཅས་ང་ཚོ་སུ་ལའང་ད་ལྟ་མེད་ལ་རྗེས་ནས་ཀྱང་ཡོད་མི་སྲིད་པའི་མཛེས་པ་ཞིག་སྟེ།རས་ལྭ་ཐར་རྐྱང་སྲབ་པོ་ཡོངས་རྫོགས་ཆར་གྱིས་བརླན་ཏེ་ཁོ་མོའི་ཤ་སྟེང་དུ་འབྱར་བས་ལུས་ཀྱི་འབུར་ཀོང་རེ་རེ་ཕྱིར་མངོན་འདུག་ལ།དེ་ལས་ཀྱང་བྲང་ཁའི་སྟོད་གོས་ཀྱི་འོག་ཏུ་ཚོར་མེད་དུ་རྒྱས་ཤིང་བློ་ངོར་མི་ཤོང་བའི་རྡོག་པོ་ཆུང་ཆུང་དེ་གཉིས་ནི་ཕྱིར་མཆོངས་འདོད་པ་ལྟར་ངའི་ཕྱོགས་སུ་འཕྱོ་བཞིན་འདུག་པས་ཧ་ལས་པར་གྱུར་ཏེ་ཅེར་ནས་སྡོད་པ་ལས་འགུལ་རྒྱུ་མ་བྱུང་།ངའི་མིག་ལམ་དུ་ཁོ་མོ་ངའི་ཕྱོགས་སུ་བརྒྱུགས་ཡོང་བ་དེ་ནི་ཅི་འདྲའི་ཐག་ཉེ་ཞིང་ཡང་ཅི་འདྲའི་ཐོན་དུ་མེད་པ་ཞིག་རེད་ཨང་།མཇུག་མཐར་ཁོ་མོ་ངའི་འཁྲིས་སུ་སླེབས་པ་དང་མཉམ་དུ་རྐང་བར་འདྲེད་རྡབ་ཤོར་ཏེ་དལ་བུར་ཐང་དུ་འགྱེལ་བྱུང་བས་ང་རང་ཡང་གཉིད་ལས་སད་པ་ལྟར་གྱུར་ནས་མྱུར་མོར་ཕར་བརྒྱུགས་ཏེ་ཁོ་མོ་བསྐྱོར་བ་ཡིན།ཁོ་མོའི་ལུས་ཡོངས་རྫོགས་ཆར་བས་བརླན་ཆིལ་ཆིལ་དུ་གྱུར་འདུག་པར་མ་ཟད་སྐྲག་ཐག་ཆོད་པའི་ངོ་གདོང་སྐྱ་བོར་གྱུར་ནས་ལག་པ་གཉིས་ངའི་དཔུང་བར་འཐམས་ཀྱིན་ཕ་གི་ན་སྤྱང་ཀི་འདུག་ཟེར་བཞིན་བྲེད་པའི་མིག་འོད་ཀྱིས་རྗེས་ཕྱོགས་སུ་ལྟ་བར་བྱེད།མ་གཞི་བུད་མེད་ཀྱི་རིགས་ནི་སྐྲག་ཅིང་དངངས་པའི་སྐབས་སུ་ཅི་འདྲའི་ཉམ་ཆུང་ཞིང་ཅི་འདྲའི་སྙིང་དུ་སྡུག་པ་ལ་ཨང་།